བསམ་བློ་དེ་ལྟ་བུ་ཞིག་དོན་གྲུབ་རྒྱལ་ལ་འཕྲོད་པའམ།དོན་གྲུབ་རྒྱལ་ལ་བསམ་བློ་དེའི་ཤུགས་རྐྱེན་ཐེབས་པ་གང་རུང་ཞིག་གི་རྐྱེན་པས།ཁོང་གིས་བོད་ཀྱི་སྤྱི་ཚོགས་ནང་ཕ་མས་ཕྲུ་གུའི་གཉེན་དོན་བཙན་སྒྲིག་བྱེད་སྲོལ་གྱི་བཀས་བཀོད་རྒྱུད་འཛིན་གྱི་བསམ་བློ་རྙིང་པ་དང་།ཕོ་མཆོག་མོ་དམན་གྱི་བསམ་བློར་སུན་འབྱིན་བྱ་རྒྱུ་དེ་བརྩམས་སྒྲུང་གི་བརྗོད་བྱར་འཛིན་ནས།སེམས་གཅོངདང་།སད་ཀྱིས་བཅོམ་པའི་མེ་ཏོགའབྲུག་མཚོཔད་མཚོསོགས་བྲིས་ཏེ།ལྷ་སྐྱིད་སོགས་ཀྱི་ལས་དབང་བརྒྱུད།གཉེན་སྒྲིག་ཕ་མས་གཏན་འཁེལ་བྱེད་པའི་སྲོལ་རྒྱུན་ལས་འགོངས་ཏེ།གཉེན་སྒྲིག་རང་དབང་གི་རེ་བ་མཚོན་ཡོད།དེ་བཞིན་འབྲུག་མཚོ་དང་ང་སློབ་གྲྭ་ཆེན་མོ་ཐོན་ནས་བྱ་བའི་འདུན་མ་འབྲི་སྐབས།འབྲུག་མཚོས་ངས་གྲོང་ཁྱེར་དུ་སྡོད་ཅེས་བཤད་པར་མ་ཉན་པར།འབྲོག་ཕྱོགས་ཀྱི་སློབ་གསོའི་བྱ་གཞག་གོང་དུ་སྤེལ་ཆེད་རང་ཉིད་ཀྱི་ལང་ཚོ་དང་ནུས་ཤུགས་སོགས་ལེགས་སྐྱེས་ཕུལ་བ་རང་ཐག་རང་གིས་བཅད་པ་སོགས་ལས།ཁོ་མོར་ལྷད་མེད་ཀྱི་བརྩེ་དུངས་ཡོད་པ་གང་ཞིགཁེར་ཚུགས་ཀྱི་རང་གཤིས་མངའ་བ་མཚོན་ལ།ལོ་འགའི་རྗེས་སུ་ང་རང་རྩྭ་ཐང་དུ་འགྲོ་དུས།འབྲུག་མཚོས་གཡུར་དུ་ཟ་བའི་འབྲས་བུ་དང་།བྱས་རྗེས་རླབས་ཆེན་བཞག་པས་དཔའ་མོརགྱུར་པར་ཡི་རངས་སྐྱེས་པ་སོགས་བྲིས་ཏེ།རང་ཉིད་དང་བསྡུར་བའི་ཚུལ་གྱིས།སྐྱེས་པ་ལས་བུད་མེད་དམན་པ་མེད་པ་ར་སྤྲོད་དང་།བུད་མེད་ཀྱིས་ཕྱོགས་ཡོང་ནས་ཕོ་མོ་འདྲ་མཉམ་བརྩོན་ལེན་དགོས་པའི་གནས་ལུགས་གསལ་སྟོན་བྱས་ཡོད།